SKRIFTLIG FORESPØRGSEL E-3582/01

af Ulla Sandbæk (EDD) til Kommissionen

(8. januar 2002)

Om: Tilsætningsstoffet MTBE

Kan Kommissionen gøre rede for, hvor langt man er kommet med risikoreduktionsstrategien for MTBE (tilsætningsstoffet for benzin)? Hvad er indholdet af strategien, og vil MTBE blive forbudt?

Svar afgivet på Kommissionens vegne af Margot Wallström

(1. marts 2002)

Methyl-tert-butylether (MTBE) er et kemisk stof, der produceres i store mængder, hovedsagelig til brug som additiv i benzin. Det benyttes endvidere i den kemiske og den farmaceutiske industri og i laboratorier.

Inden for rammerne af Rådets forordning (EØF) nr. 793/93 af 23. marts 1993(1) om vurdering af og kontrol med risikoen ved eksisterende stoffer kom stoffet på en liste over prioriterede stoffer med henblik på en vurdering af risikoen for mennesker og miljø (jf. Rådets Forordning (EF) nr. 143/97(2)).

Kommissionen godkendte i sin henstilling 2001/838/EF af 7. november 2001(3) resultaterne af risikovurderingen af MTBE og de strategier, der anbefales til at begrænse risikoen ved MTBE, på fællesskabsplan.

Der blev især peget på problemer med:

- tænkelige lokale virkninger ved gentagen hudpåvirkning som følge af eksponering ved vedligehold og reparation af biler

- risiko for drikkevandets kvalitet med hensyn til smag og lugt ved eksponering som følge af lækage fra nedgravede lagertanke og spild fra overfyldning af lagertanke.

Henstillingen rummede bl.a. følgende foranstaltninger:

- for arbejdstagere: en undersøgelse af, hvordan brændstoffilterets placering i biler og brændstofpumper kan forbedres, således at huden udsættes mindst muligt for benzin ved vedligehold og reparation

- for offentlighedens udsættelse via miljøet: foranstaltningerne til beskyttelse af grundvandet anses for at medvirke til at beskytte mod forurening af drikkevandet.

- for miljøet: det anbefales, at der iværksættes sådanne overvågningsprogrammer, at forurening af grundvandet med MTBE hurtigt kan påvises.

Det anbefales videre, at de bedste tilgængelige teknikker bringes i anvendelse ved etablering og brug af nedgravede lagertanke og distributionsanlæg på tankstationer. Medlemsstaterne bør overveje at fastsætte obligatoriske krav herom, især for tankstationer, der er beliggende i et grundvandsopland. Det anbefales videre, at Den Europæiske Standardiseringsorganisation (CEN) udarbejder harmoniserede tekniske standarder for etablering og brug af lagertanke på europæisk plan. Lokaliteter, hvor der tidligere kan være sket udslip, og som ligger i et kritisk område, bør undersøges og om nødvendigt retableres.

Endvidere bør informationsudveksling om sådanne programmer og resultaterne deraf fremmes.

Det anbefales tillige, at MTBE-holdigt bundslam fra overjordiske lagertanke kontrolleres via anlægsgodkendelser(4) eller nationale bestemmelser. For at lette godkendelse (og fastsættelse af nationale bestemmelser) er disse spørgsmål inddraget i det igangværende arbejde om en vejledning om bedste tilgængelige teknik (BAT)(5). Det anbefales, at medlemsstaterne nøje følger anvendelsen af BAT og giver Kommissionen meddelelse om betydningsfulde fremskridt inden for BAT inden for rammerne af informationsudveksling om BAT.

De foreliggende data og den videnskabelige viden er ikke tilstrækkeligt grundlag for et forslag om forbud mod MTBE.

(1) EFT L 84 af 5.4.1993.

(2) EFT L 25 af 28.1.1997.

(3) EFT L 319 af 4.12.2001.

(4) Anlægsgodkendelser i henhold til direktiv 96/61/EF om integreret forebyggelse og bekæmpelse af forurening (EFT L 257 af 10.10.1996) eller national lovgivning.

(5) Inden for rammerne af direktiv 96/61/EF af 24. september 1996 om integreret forebyggelse og bekæmpelse af forurening (EFT L 257 af 10.10.1996) arbejdes der i øjeblikket på fællesskabsplan med udarbejdelse af BAT-referencedokumenter (BREF), som omfatter MTBE-produktion og -håndtering, herunder konstruktion og styring af lagerformer.